FlySafair-vliegtuig weer in die lug(Argieffoto: FlySafair) Die FlySafair-vliegtuig wat vandeesweek op die grond moes bly staan sodat ŉ tegniese fout ondersoek kon word, mag weer opstyg. Kirby Gordon, ŉ woordvoerder van die laekostelugredery, het Vrydag aan Maroela Media bevestig dat dié Boeing Donderdag om 16:20 weer in diens gestel is. eNCA berig dat die redery se tegniese-instandhoudingspan sowel as die Burgerlugvaartowerheid (BLO) die groen lig gegee het dat vlugte hervat mag word. Die tegniese probleem wat op die vliegtuig ondervind is, het twee keer binne een week veroorsaak dat vlugte herlei moes word. Die voorvalle het verlede Woensdag (30 Maart) en toe weer Dinsdag plaasgevind. Die redery het vroeër gesê dat ’n waarskuwingsliggie tydens albei vlugte begin flikker het. Dié liggie dui op ’n fout met ’n klein komponent op die vliegtuig se vlerk. Hoewel ’n ondersoek na die eerste voorval daarop gedui het dat die flikkerende waarskuwingsliggie ’n vals alarm was, het FlySafair besluit om verdere ondersoek in te stel toe dit weer gebeur.